Title: Slovenská republika sa vstupom do medzinárodných štruktúr, predovšetkým do OECD v roku 2000, zaviazala prispievať na znižovani
Author: user
Company: none

Predkladacia správa

V roku 2000 sa Slovenská republika vstupom do Organizácie pre hospodársku spoluprácu a rozvoj (OECD) stala členom donorskej komunity. V tom istom roku sa Slovensko, ako členská krajina Organizácie spojených národov (OSN), na Valnom zhromaždení OSN počas Miléniového samitu podieľalo na prijatí Miléniových rozvojových cieľov. Tieto predstavujú zásadné smerovanie medzinárodného spoločenstva a ich plnenie je jedným z ukazovateľov rozsahu a efektívnosti oficiálnej rozvojovej pomoci (ODA). Slovenská republika sa opätovne prihlásila     k plneniu Miléniových rozvojových cieľov na samite OSN v septembri 2005. 
Ako členská krajina Európskej únie (EÚ) sa Slovenská republika podieľala na formulovaní záverov Európskej rady z júna 2005, ktoré na národnej úrovni potvrdila vláda Slovenskej republiky svojím uznesením č. 620/2005 zo 17. augusta 2005. Slovenská republika, ako nová členská krajina EÚ, sa zaviazala usilovať o navŕšenie objemu svojej oficiálnej rozvojovej pomoci na úroveň 0,17 % HDP do roku 2010 a 0,33 % HDP do  roku 2015. 
Súčasný mechanizmus poskytovania rozvojovej pomoci Slovenskej republiky sa riadi „Smernicou pre poskytovanie oficiálnej rozvojovej pomoci“, schválenou uznesením vlády Slovenskej republiky č. 388/2004 z 28. apríla 2004, ktorá definuje a upravuje postup, pravidlá a upresňuje kompetencie jednotlivých subjektov podieľajúcich sa na poskytovaní rozvojovej pomoci. Smernica, vzhľadom na dynamický vývoj v tejto oblasti, je v súčasnosti čiastočne prekonaná. V predchádzajúcom období nastali výrazné zmeny v postavení Slovenska v oblasti medzinárodnej rozvojovej pomoci, ktoré je potrebné premietnuť do právneho poriadku Slovenskej republiky. Rozvojová pomoc patrí medzi priority vonkajších vzťahov Európskej únie. Pre riadenie aktívnej rozvojovej pomoci však ani v EÚ ani v OECD neexistuje jednotný organizačný rámec. Každý členský štát si vytvára svoj vlastný mechanizmus na základe vnútorných politických, ekonomických, historických a ďalších podmienok.
Doterajšia realizačná prax a dynamizujúca sa medzinárodná spolupráca potvrdili nutnosť skvalitnenia mechanizmu poskytovania oficiálnej rozvojovej pomoci Slovenskej republiky. Komplexné riešenie vyvolanej požiadavky bolo potvrdené vládou Slovenskej republiky, ktorá uznesením č. 806/2006 dňa 28. septembra 2006 odsúhlasila návrh ministerstva zahraničných vecí na inštitucionalizáciu systému rozvojovej pomoci a uložila ministrovi zahraničných vecí predložiť do 30. septembra 2007 návrh zákona o rozvojovej pomoci. Návrh zákona rámcovo upravuje rozvojovú pomoc Slovenskej republiky, určuje jej princípy, ciele a formy, pričom kladie dôraz na význam rozvojovej pomoci pre partnerské krajiny. Zákon ustanovuje postavenie a pôsobnosť Slovenskej agentúry pre medzinárodnú rozvojovú spoluprácu, upravuje postavenie a účasť ústredných orgánov štátnej správy a orgánov územnej samosprávy pôsobiacich v oblasti oficiálnej rozvojovej pomoci. Súčasne sa týmto zákonom navrhuje doplniť kompetenciu Ministerstva zahraničných vecí SR uvedenú v § 14 ods. 2 zákona č. 575/2001 Z. z.  o oficiálnu rozvojovú pomoc a nad rámec navrhovanej úpravy sa precizuje ustanovenie v  písmene d) tak, aby bolo jednoznačné, že ide o majetok, ktorý má ministerstvo vo svojej správe. 
Predložená právna úprava je v súlade s Ústavou Slovenskej republiky, zákonmi a ostatnými všeobecne záväznými právnymi predpismi a medzinárodnými záväzkami, ktorými je Slovenská republika viazaná. 
Návrh zákona nebude mať negatívny vplyv na verejné financie, zamestnanosť, podnikateľské prostredie a ani na životné prostredie.
Návrh zákona bol predmetom medzirezortného pripomienkového konania. K návrhu sa vyjadrilo 29 pripomienkujúcich subjektov, z toho zásadné pripomienky uplatnilo Ministerstvo financií SR, Ministerstvo práce, sociálnych vecí a rodiny SR a Úrad vlády SR, Kancelária podpredsedu vlády SR pre vedomostnú spoločnosť, európske záležitosti, ľudské práva a menšiny (Kancelária PPVL). Na rozporovom  konaní s Ministerstvom financií SR 12. júla 2007 boli pripomienky prerokované a  zapracované do textu. Na základe rokovania s Ministerstvom práce, sociálnych vecí a rodiny SR  13. júla 2007 boli pripomienky zapracované do návrhu zákona. Zásadná pripomienka Úradu vlády SR, Kancelárie PPVL bola zapracovaná, ale na základe stanoviska Legislatívnej rady vlády Slovenskej republiky bola z návrhu zákona vypustená. Materiál sa predkladá bez rozporov.
Hospodárska a sociálna rada Slovenskej republiky materiál prerokovala 30. júla 2007 a odporučila ho do ďalšieho legislatívneho konania.
Návrh zákona bol 7. augusta  2007 a 14. augusta  2007 prerokovaný v Legislatívnej rade vlády Slovenskej republiky a jej pripomienky boli do návrhu zapracované.